Αρετή Τέζα

Η **Αρετή Τέζα** (3 Απριλίου 1980, Αθήνα) είναι Ελληνίδα παλαίμαχη διεθνής αθλήτρια πετοσφαίρισης και μετέπειτα προπονήτρια, η οποία αγωνιζόταν στη θέση της πασαδόρου. 

## Σταδιοδρομία
Η Αρετή Τέζα με καταγωγή από τον Προβατά Σερρών γεννήθηκε στην Αθήνα, και από μικρή της άρεσε ο αθλητισμός. Στην αρχή ασχολήθηκε με τον στίβο, ώσπου κάποια μέρα στην Τετάρτη δημοτικού πήγε στο σχολείο της μια γυμνάστρια για να μιλήσει για το βόλεϊ και να κάνει στους μαθητές κάποιες μετρήσεις. Εκείνη η γυμνάστρια την έστρεψε προς το βόλεϊ και υπήρξε και η πρώτη της προπονήτρια.
Τα πρώτα της βήματα στο χώρο της πετοσφαίρισης τα έκανε στον Γ.Σ. Πετρούπολης, στον οποίο υπέγραψε το πρώτο της επαγγελματικό συμβόλαιο. Στην ομάδα της Πετρούπολης παρέμεινε μέχρι το 2000, οπότε μεταπήδησε στον Φ.Ο. Βριλησσίων που πρωταγωνιστούσε εκείνη την εποχή στην Α1 Εθνική Κατηγορία. Στην ομάδα των Βριλησσίων παρέμεινε για τα επόμενα πέντε χρόνια, στα οποία  κατέκτησε το Πρωτάθλημα Ελλάδας της περιόδου 2003-04 και δύο Κύπελλα Ελλάδας το 2003 και το 2004.

Το 2005 η Αρετή Τέζα  μεταγράφηκε στον Πανελλήνιο Γ.Σ., στον οποίο παρέμεινε για τέσσερα χρόνια. Την περίοδο 2009-10 αγωνίστηκε στον Γ.Σ. Κερατέας, αλλά την επόμενη χρονιά αποσύρθηκε προσωρινά από την ενεργό δράση, προκειμένου να γεννήσει το πρώτο της παιδί, την Τζωρτζίνα. Την επόμενη περίοδο (2011-12) αγωνίστηκε με τον Α.Ο. Τραχώνων Αλίμου, όπου ήταν από τις βασικές πρωταγωνίστριες της ομάδας των Τραχώνων στην Α1 Εθνική κατηγορία.

Το 2012 η Αρετή Τέζα έκανε το μεγάλο άλμα για τον Ολυμπιακό Πειραιώς, που τότε ξεκινούσε την προσπάθεια για τη δημιουργία της μετέπειτα μεγάλης ομάδας, που κυριάρχησε στην Ελλάδα τα επόμενα χρόνια. Στην ομάδα του Πειραιά παρέμεινε μέχρι το 2017, και συνέδεσε την καριέρα της με τα πρώτα πρωταθλήματα γυναικείας πετοσφαίρισης στην ιστορία του συλλόγου. Στα πέντε αυτά χρόνια της παρουσίας της στον Ολυμπιακό υπήρξε υπόδειγμα ήθους και αγωνιστικής συμπεριφοράς. Παρότι δεν ήταν πάντα η βασική πασαδόρος της ομάδας, συνέβαλε αποφασιστικά στις μεγάλες επιτυχίες του πειραϊκού συλλόγου. Με τον Ολυμπιακό η Αρετή Τέζα από το 2012 έως το 2017 κατέκτησε 5 νταμπλ καθώς επίσης και το Αργυρό Μετάλλιο στο Ευρωπαϊκό Κύπελλο Θριάμβου (Τσάλεντζ Καπ) το 2017.
Μετά τη λήξη της συνεργασίας της με τον Ολυμπιακό, αποφάσισε να μη μετακινηθεί πολύ μακριά, και συνέχισε την καριέρα της στην γειτονική Αρτέμιδα Κορυδαλλού, με τήν οποία αγωνίστηκε για την περίοδο 2017-18 στην Α2 Εθνική Κατηγορία, και συνέβαλε αποφασιστικά στην άνοδο της ομάδας στην Πρε Λιγκ. Tον Μάϊο του 2018 η Αρετή Τέζα υπέγραψε συμβόλαιο στην Α.Ε.Κ..

Συνολικά η Αρετή Τέζα στην πολυετή καριέρα της έχει κατακτήσει 6 Πρωταθλήματα Ελλάδας, με τα οποία βρίσκεται στην 3η θέση του πίνακα κατάκτησης από πλευράς αθλητριών, και 7 Κύπελλα Ελλάδας, με τα οποία βρίσκεται στη 2η θέση θέση μαζί με την Μαρία Γκαραγκούνη και πίσω από τις Ρούξι Ντουμιτρέσκου και Στέλλα Χριστοδούλου που έχουν από 8 κατακτήσεις.

## Διεθνής σταδιοδρομία
Η Αρετή Τέζα έχει πραγματοποιήσει 6 συμμετοχές σε αγώνες της Εθνικής ομάδας πετοσφαίρισης γυναικών της Ελλάδας.

## Προπονητική σταδιοδρομία
Μετά την αποχώρησή τα τάραφλεξ η Αρετή Τέζα ξεκίνησε την προπονητική της σταδιοδρομία από τον Γ.Σ. Πετρούπολης.

## Οικογενειακή κατάσταση
Η Αρετή Τέζα είναι παντρεμένη από το 2022 με τον επίσης προπονητή Αντώνη Θεοδωρόπουλο, με τον οποίο έχει αποκτήσει ένα αγόρι, τον Παναγιώτη. Η Αρετή Τέζα έχει επίσης από το 2011 και μια κόρη, την Τζωρτζίνα.

## Συλλογικοί τίτλοι - διακρίσεις
### Διεθνείς διοργανώσεις
**[[Challenge Cup πετοσφαίρισης γυναικών|CEV Τσάλεντζ Καπ)]]
*  2017 ([[Ολυμπιακός Σ.Φ.Π. (πετοσφαίριση γυναικών)|Ολυμπιακός Πειραιώς]])

=== Εθνικά Πρωταθλήματα ===
**6 Πρωταθλήματα Ελλάδας
* 2003-04 (Φ.Ο. Βριλησσίων)
* 2012-13, 2013-14, 2014-15, 2015-16, 2016-17 (Ολυμπιακός Πειραιώς)

### Εθνικά Κύπελλα
'''7 Κύπελλα Ελλάδας
* 2003, 2004 (Φ.Ο. Βριλησσίων)
* 2013, 2014, 2015, 2016, 2017 (Ολυμπιακός Πειραιώς)

## Παραπομπές


## Εξωτερικοί σύνδσμοι - Πηγές
* Αρετή Τέζα: Παρουσίαση - Ατομικά στοιχεία - Ομάδες - Διακρίσεις women.volleybox.net
* Αρετή Τέζα: Ατομικά στοχεία - Ομάδες καριέρας greekvolley.eu
* Εθνική Ελλάδος 2009 www-old.cev.eu
* Δυναμικό Ολυμπιακού 2016-17 www-old.cev.eu
* Κοντά στην Αρτέμιδα η Τέζα (Ομάδες καριέρας - Τίτλοι) www.volleyplanet.gr 
*Συνέντευξη της Αρετή Τέζα στην Ελένη Λαζάρου (12.05.2024) aveserres.gr 

Κατηγορία:Ελληνίδες αθλήτριες της πετοσφαίρισης
Κατηγορία:Πετοσφαιρίστριες της εθνικής Ελλάδος
Κατηγορία:Πετοσφαιρίστριες ΟΣΦΠ
Κατηγορία:Πετοσφαιρίστριες ΑΕΚ